钦定古今图书集成/明伦汇编/官常典/第193卷 > 谢安
## 钦定古今图书集成/明伦汇编/官常典/第193卷 > 谢安

按《晋书》本传：“安字安石，尚从弟也。父裒，太常卿。安年四岁时，谯郡桓彝见而叹曰：‘此儿风神秀彻，后当不
减王东海及总角。神识沉敏，风宇条畅，善行书。弱冠
诣王濛，清言良久。既去，濛子修曰：‘向客何如大人’？濛
曰：‘此客亹亹，为来逼人’。王导亦深器之。由是少有重
名。初辟司徒府，除佐著作郎，并以疾辞，寓居会稽，与’”
王羲之及高阳许询、桑门支遁游处，出则渔弋山水，
入则言咏属文，无处世意。扬州刺史庾冰以安有重
名，必欲致之，累下郡县敦逼，不得已赴召，月馀告归。
复除尚书郎、琅邪王友，并不起。吏部尚书范汪举安
为吏部郎，安以书距绝之。有司奏“安被召，历年不至，
禁锢终身，遂栖迟东土。常往临安山”中，坐石室，临濬
谷，悠然叹曰：“此亦伯夷何远。”尝与孙绰等汎海，风起
浪涌，诸人并惧，安吟啸自若，舟人以安为悦，犹去不
止。风转急，安徐曰：“如此将何归邪？”舟人承言即回，众
咸服其雅量。安虽放情丘壑，然每游赏，必以妓女从。
既累辟不就。简文帝时为相，曰：“安石既与人同乐，必
不得不与人同忧，召”之必至。时安弟万为西中郎将，
总藩任之重，安虽处衡门，其名犹出万之右，自幼有
公辅之望，处家常以仪范训子弟。安妻，刘惔妹也。既
见家门富贵，而安独静退，乃谓曰：“丈夫不如此也！”安
掩鼻曰：“恐不免耳。”及万黜废，安始有仕进志，时年已
四十馀矣。征西大将军桓温请为司马。将发新亭，朝
士咸送，中丞高崧戏之曰：“卿累违朝旨，高卧东山，诸
人每相与言，安石不肯出，将如苍生何？苍生今亦将
如卿何？”安甚有愧色。既到，温甚喜，言平生，欢笑竟日。
既出，温问左右：“颇常见我，有如此客不？”温后诣安，值
其理发，安性迟缓，久而方罢。使取帻，温见，留之曰：“令
司马著帽进。”其见重如此。温当北征，会万病卒，安投
笺求归。寻除吴兴大守。在官无当时誉，去后为人所
思。顷之，征拜侍中，迁吏部尚书、中护军。简文帝疾笃，
温上疏荐安宜受顾命。及帝崩，温入赴山陵，止新亭，
大陈兵卫，将移晋室。呼安及王坦之，欲于坐害之。坦
之甚惧，问计于安。安神色不变，曰：“晋祚存亡，在此一
行。”既见温，坦之流汗沾衣，倒执手板，安从容就席，坐
定，谓温曰：“安闻诸侯有道，守在四邻，明公何须壁后
置人邪？”温笑曰：“正自不能不尔耳。”遂笑语移日。坦之
与安初齐名，至是方知坦之之劣。温常以安所作《简
文帝谥议》以示坐宾曰：“此谢安石碎金也。”时孝武帝
富于春秋，政不自己，温威振内外，人情噂𠴲，互生同
异。安与坦之尽忠匡翼，终能辑穆。及温病笃，讽朝廷
加九锡，使袁弘具草，安见辄改之，由是历旬不就。会
温薨，锡命遂寝。寻为尚书仆射，领吏部，加后将军及
中书令。王坦之出为徐州刺史，诏安总关中书事，安
义存辅导，虽会稽王道子亦赖弼谐之益。时彊敌寇
境，边书续至，梁、益不守，樊、邓陷没，安每镇以和靖，御
以长算，德政既行，文武用命，不存小察，弘以大纲，威
怀外著，人皆比之王导，谓文雅过之。尝与王羲之登
冶城，悠然遐想，有高世之志。羲之谓曰：“夏禹勤王，手
足胼胝；文王旰食，日不暇给。今四郊多垒，宜思自效，
而虚谈废务，浮文妨要，恐非当今所宜。”安曰：“秦任啇、
鞅，二世而亡，岂清言致患邪！”是时宫室毁坏，安欲缮
之，尚书令王彪之等以外寇为谏，安不从，竟独决之。
宫室用成，皆仰模元象，合体辰极，而役无劳怨。又领
扬州刺史，诏以甲仗百人入殿。时帝始亲万机，进安
中书监、骠骑将军、录尚书事，固让军号。于时悬象失
度，亢旱弥年，安奏兴灭继绝，求晋初佐命功臣后而
封之。顷之，加司徒，后军文武尽配大府，又让不拜。复
加侍中、都督扬豫徐兖青五州幽州之燕国诸军事、
假节。时苻坚强盛，疆场多虞，诸将败退相继，安遣弟
石及兄子元等应机征讨，所在克捷。拜卫将军、开府
仪同三司，封建昌县公。坚后率众号百万，次于淮肥，
京师震恐。加安征讨大都督。元入问计，安夷然无惧
色，答曰：“已别有旨。”既而寂然，元不敢复言。乃令张元
重请。安遂命驾出山墅，亲朋毕集，方与元围棋赌别
墅。安常棋劣于元，是日元惧，便为敌手，而又不胜。安
顾谓其甥羊昙曰：“以墅乞汝。”安遂游涉，至夜乃还。指
授将帅，各当其任。元等既破坚，有驿书至，安方对客
围棋，看书既竟，便摄放床上，了无喜色，棋如故。客问
之，徐答云：“小儿辈遂已破贼。”既罢，还内过户限，心喜
甚，不觉屐齿之折。其矫情镇物如此。以总统功，进拜
太保。安方欲混一文轨，上疏求自北征，乃进都督扬、
江、荆、司、豫、徐、兖、青、冀、幽、并、宁、益、雍、梁十五州军事，加
黄钺，其本官悉如故，置从事中郎二人。安上疏让太
保及爵，不许。是时桓冲既卒，荆、江二州并缺，物论以
元勋望，宜以授之。安以父子皆著大勋，恐为朝廷所
疑，又惧桓氏失职，桓石虔复有《沔阳》之功，虑其骁猛
在形胜之地，终或难制，乃以桓石民为荆州，改桓伊
于中流，石虔为豫州。既以三桓据三州，彼此无怨，各
得所任，其经远无竞，类皆如此。性好音乐，自弟万丧，
十年不听音乐，及登台辅，期丧不废乐。王坦之书喻
之，不从，衣冠效之，遂以成俗。又于土山营墅，楼馆林竹甚盛，每携中外子侄往来游集，肴馔亦屡费百金，
世颇以此讥焉，而安殊不以屑意。常疑刘牢之既不
可独任，又知王味之不宜专城。牢之既以乱终，而味
之亦以贪败，由是识者服其知人。时会稽王道子专
权，而奸谄颇有相扇构，安出镇广陵之步丘，筑垒曰
“新城”以避之。帝出祖于西池，献觞赋诗焉。安虽受朝
寄，然东山之志，始末不渝，每形于言色。及镇新城，尽
室而行，造汎海之装，欲须经略粗定，自江道还东。雅
志未就，遂遇疾笃，上疏请量宜旋斾，并召子征虏将
军琰解甲息徒，命龙骧将“军朱序进据洛阳；前锋都
督元抗威彭沛，委以董督，若二贼假延，来年水生，东
西齐举。”诏遣侍中慰劳，遂还都。闻当舆入西州门，自
以本志不遂，深自慨失，因怅然谓所亲曰：“昔桓温在
时，吾常惧不全，忽梦乘温舆，行十六里，见一白鸡而
止。乘温舆者，代其位也。十六里止，今十六年矣。白鸡
主酉，今太岁在酉，吾病殆不起乎？”乃上疏逊位。诏遣
侍中、尚书喻旨。先是，安发石头，金鼓忽破，又语未尝
谬而忽一误，众亦怪异之。寻薨，时年六十六。帝三日
临于朝堂，赐东园秘器，朝服一具，衣一袭，钱百万，布
千匹，蜡五百斤，赠太傅，谥曰文靖。以无下舍，诏府中
备凶仪。及葬，加殊礼，依大司马桓温故事。又以平苻
坚勋，更封庐陵郡公。安少有盛名，时多爱慕。乡人有
罢中宿县者，还诣安。安问其归资，答曰：“有蒲葵扇五
万。”安乃取其中者捉之，京师士庶竞市，价增数倍。安
本能为洛下书生咏，有鼻疾，故其音浊。名流爱其咏
而弗能及，或手掩鼻以敩之。及至新城，筑埭于城北，
后人追思之，名为召伯埭。羊昙者，太山人，知名士也，
为安所爱重。安薨后，辍乐弥年，行不由西州路。常因
石头大醉，扶路唱乐，不觉至州门。左右白曰：“此西州
门。”昙悲感不已，以马策扣扉，诵曹子建《诗》曰：“生存华
屋处，零落归山丘。”恸哭而去。安有二子：瑶、琰。瑶袭爵，
官至琅邪王友，早卒，子该嗣，终东阳太守。无子，弟光
禄勋模以子承伯嗣，有罪国除。刘裕以安勋德济世，
特更封该弟澹为柴桑侯，邑千户，奉安祀。澹少历显
位，桓元篡位，以澹兼太尉，与王谧俱赍册到姑孰。元
熙中，为光禄大夫，复兼太保，持节奉册禅宋。